Shopify บริษัทใหญ่สุดของแคนาดา ที่มีอายุแค่ 16 ปี
ประเทศแคนาดา มีขนาดเศรษฐกิจใหญ่เป็นอันดับ 10 ของโลก อุดมไปด้วยทรัพยากรธรรมชาติสำคัญ ทั้งน้ำมัน ก๊าซธรรมชาติ และสินค้าเกษตร รวมถึงมีอุตสาหกรรมยานยนต์ ภาคบริการ สถาบันการเงิน และการท่องเที่ยวที่แข็งแกร่ง  แต่เชื่อหรือไม่ว่า บริษัทที่มีมูลค่ามากที่สุดของแคนาดาในขณะนี้ กลับเป็นผู้ให้บริการแพลตฟอร์ม E-commerce ชื่อว่า “Shopify” ซึ่งเพิ่งดำเนินกิจการมาได้แค่ 16 ปีเท่านั้น  เรื่องราวของบริษัทนี้เป็นอย่างไร ทำไมถึงก้าวแซงหน้าธุรกิจอื่นได้อย่างรวดเร็ว? ลงทุนแมนจะเล่าให้ฟัง
11 ส.ค. 2563

Shopify บริษัทใหญ่สุดของแคนาดา ที่มีอายุแค่ 16 ปี /โดย ลงทุนแมน
ประเทศแคนาดา มีขนาดเศรษฐกิจใหญ่เป็นอันดับ 10 ของโลก
อุดมไปด้วยทรัพยากรธรรมชาติสำคัญ ทั้งน้ำมัน ก๊าซธรรมชาติ และสินค้าเกษตร
รวมถึงมีอุตสาหกรรมยานยนต์ ภาคบริการ สถาบันการเงิน และการท่องเที่ยวที่แข็งแกร่ง
แต่เชื่อหรือไม่ว่า บริษัทที่มีมูลค่ามากที่สุดของแคนาดาในขณะนี้
กลับเป็นผู้ให้บริการแพลตฟอร์ม E-commerce ชื่อว่า “Shopify” ซึ่งเพิ่งดำเนินกิจการมาได้แค่ 16 ปีเท่านั้น
เรื่องราวของบริษัทนี้เป็นอย่างไร ทำไมถึงก้าวแซงหน้าธุรกิจอื่นได้อย่างรวดเร็ว?
ลงทุนแมนจะเล่าให้ฟัง
╔═══════════╗
สัมผัสเทคโนโลยีรูปแบบใหม่จากสตาร์ตอัปไทย
Blockdit เป็นแพลตฟอร์มของแหล่งรวมนักคิด
ที่ช่วยอัปเดตสถานการณ์ ในรูปแบบบทความ วิดีโอ
รวมไปถึงพอดแคสต์ ที่มีให้ฟังระหว่างเดินทางด้วย
ลองใช้กันที่ 
╚═══════════╝
ชื่อ Shopify ดูเหมือนจะคล้ายชื่อ Spotify
แต่รู้หรือไม่ว่า จริงๆ แล้ว Shopify ตั้งบริษัทก่อน Spotify เสียอีก
Shopify เป็นบริษัทเทคโนโลยีจากประเทศแคนาดา ก่อตั้งขึ้นเมื่อปี 2004 โดยกลุ่มเพื่อน 3 คน คือคุณ Tobias Lütke, Daniel Weinand และ Scott Lake (Spotify ตั้งปี 2006)
เดิมที พวกเขาตั้งใจจะหาซื้อสโนว์บอร์ดทางอินเทอร์เน็ต แต่ก็ไม่มีสินค้าของเว็บไซต์ไหนที่ถูกใจ สุดท้ายเลยสร้างร้านค้าออนไลน์ขายอุปกรณ์สโนว์บอร์ดขึ้นมาเสียเอง
ในเวลาต่อมา เขาทั้งสามได้เล็งเห็นโอกาสการทำธุรกิจเพื่อแก้ไขปัญหาดังกล่าว
ถึงแม้ตลาด E-commerce มีเจ้าใหญ่อย่าง Amazon ที่รวบรวมสินค้าจากหลากหลายแห่ง มาเสนอให้ผู้บริโภคเลือกซื้อในที่เดียว
อย่างไรก็ตาม ก็มีผู้ประกอบการอีกกลุ่มหนึ่ง ที่ต้องการขายสินค้าบนร้านออนไลน์ของตัวเองมากกว่า แต่ส่วนใหญ่ยังขาดเครื่องมือและประสบการณ์ในการบริหารเว็บไซต์ให้ดึงดูดลูกค้า
บริษัทจึงตัดสินใจเปลี่ยนรูปแบบธุรกิจ มาเป็นผู้ให้บริการแพลตฟอร์มสำหรับพัฒนา E-commerce และตั้งชื่อใหม่ว่า Shopify
โดย Shopify นั้นคิดค่าบริการด้วยกลยุทธ์ Subscription มีราคาแพ็กเกจตั้งแต่ 900-9,000 บาทต่อเดือน ซึ่งสมาชิกจะสามารถใช้ฟังก์ชันต่างๆ เพื่อสร้างและออกแบบเว็บไซต์ค้าปลีกออนไลน์ขึ้นมาได้อย่างง่ายดาย
รวมทั้งมีฟีเจอร์พิเศษที่ช่วยเพิ่มประสิทธิภาพให้กับธุรกิจ เช่น ข้อมูลวิเคราะห์ตลาด, การเชื่อมต่อโฆษณาบนโซเชียลมีเดีย, ระบบบริหารจัดการสินค้าคงคลัง, ระบบจัดส่งสินค้า, ระบบชำระเงิน
แล้วผลการดำเนินงานของ Shopify เป็นอย่างไรบ้าง?
ในปัจจุบัน มีร้านค้าสมัครใช้บริการแพลตฟอร์ม Shopify มากกว่า 1 ล้านบัญชี จาก 175 ประเทศทั่วโลก ซึ่งสะท้อนออกมาเป็นผลประกอบการบริษัท ดังนี้
ปี 2018
ยอดซื้อขายสินค้าบนร้านของสมาชิก 1,280,000 ล้านบาท
รายได้ 34,000 ล้านบาท 
ขาดทุน 2,000 ล้านบาท
ปี 2019
ยอดซื้อขายสินค้าบนร้านของสมาชิก 1,900,000 ล้านบาท
รายได้ 49,000 ล้านบาท 
ขาดทุน 3,900 ล้านบาท
6 เดือนแรก ปี 2020 
ยอดซื้อขายสินค้าบนร้านของสมาชิก 1,490,000 ล้านบาท
รายได้ 33,700 ล้านบาท
กำไร 230 ล้านบาท
จะเห็นได้ว่า บริษัทกำลังเติบโตต่อเนื่อง โดยเฉพาะในครึ่งแรกของปีนี้ ที่ยอดซื้อขายสินค้าเพิ่มขึ้นถึง 85% เช่นเดียวกับรายได้ที่เพิ่มขึ้น 58% เมื่อเทียบกับช่วงเดียวกันของปีที่แล้ว และที่สำคัญคือพวกเขาเริ่มมีกำไรแล้ว
สาเหตุเนื่องจากการระบาดของเชื้อไวรัส COVID-19 ทำให้ผู้บริโภคเปลี่ยนพฤติกรรมมาจับจ่ายใช้สอยทางโลกออนไลน์กันมากขึ้น อีกทั้งบรรดาร้านค้าต่างๆ ก็หันมาเปิดช่องทางขายแบบ E-commerce ทดแทนหน้าร้านจริงตามห้างสรรพสินค้าที่ถูกปิดลงชั่วคราว
ทั้งนี้ Shopify จดทะเบียนอยู่ในตลาดหลักทรัพย์นิวยอร์ก ตั้งแต่ปี 2015 โดยล่าสุดมูลค่าบริษัทได้พุ่งขึ้นมาอยู่ที่ 3,800,000 ล้านบาท
ซึ่งสูงกว่าตอน IPO เข้าตลาดถึง 88 เท่า และสูงกว่าจุดต่ำสุดช่วงวิกฤติ COVID-19 ราว 3 เท่า
ส่งผลให้ Shopify กลายเป็นบริษัทขนาดใหญ่สุดของประเทศแคนาดา แทนที่แชมป์เก่าอย่างธนาคาร Royal Bank of Canada ซึ่งมีมูลค่า 3,100,000 ล้านบาท และดำเนินธุรกิจมายาวนานกว่า 151 ปี
เรื่องราวนี้ แสดงให้เราเห็นถึงแนวโน้มที่น่าสนใจ
การที่เทคโนโลยีเข้าไปเชื่อมโยงอยู่ในแทบทุกกิจกรรมของชีวิตประจำวันมนุษย์ ทำให้หลายบริษัทจากอุตสาหกรรมนี้ สามารถสร้างฐานลูกค้าที่แข็งแกร่ง และมีมูลค่าธุรกิจสูงขึ้นเรื่อยๆ
ประเทศสหรัฐอเมริกา มี Apple, Amazon, Google, Facebook
ประเทศจีน มี Alibaba, Xiaomi, Huawei, Tencent
หรือแม้แต่ประเทศแคนาดา ก็มี Shopify
ไม่แน่ว่าในอนาคต บริษัทมูลค่าสูงสุดของประเทศไทย 
อาจไม่ได้มาจากอุตสาหกรรมพลังงาน, ธนาคาร หรือการท่องเที่ยว
แต่เป็นธุรกิจเทคโนโลยีหน้าใหม่ ที่เพิ่งก่อตั้งไม่นาน ก็เป็นได้..
----------------------
สัมผัสเทคโนโลยีรูปแบบใหม่จากสตาร์ตอัปไทย
Blockdit เป็นแพลตฟอร์มของแหล่งรวมนักคิด
ที่ช่วยอัปเดตสถานการณ์ ในรูปแบบบทความ วิดีโอ
รวมไปถึงพอดแคสต์ ที่มีให้ฟังระหว่างเดินทางด้วย
ลองใช้กันที่ 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-
-
-
 olume-gmv-42